DA eis Phiyega se oneerbare ontslagNasionale polisiekommissaris Riah Phiyega tydens die bekendmaking van die 2013/14-misdaadstatistiek in Pretoria op 19 September 2014 Foto: Werner Beukes/SAPA Die Demokratiese Alliansie het Sondag gesê hy gaan stappe doen om die nasionale polisiekommissaris, Riah Phiyega, se oneerbare ontslag uit die Suid-Afrikaanse Polisiediens te verseker. “Die DA sal hierdie week ŉ voorlegging aan pres. Jacob Zuma maak om te motiveer waarom Phiyega ondersoek moet word vir haar optrede in die afsterwe van 44 mynwerkers by Marikana in Noordwes in 2012, met die doel om haar as Suid-Afrika se toppolisieman te ontslaan,” het Dianne Kohler Barnard, woordvoerder van die DA, in ŉ verklaring gesê. “Die DA is van mening dat Phiyega die polisie se optrede op dié dag [6 Augustus 2012] onomwonde onderskryf het deur dit te loof en te bekragtig.” Dit volg ná Phiyega haar reaksie by Zuma ingedien het rakende haar geskiktheid om haar amp te beklee, soos versoek deur die Farlam-kommissie. In haar voorlegging plaas Phiyega die skuld op haar voorloper, Bheki Cele, se skouers, nadat die polisie gemilitariseer is, het Barnard gesê. “Of dit waar is of nie, is irrelevant, wanneer mens in ag neem dat sy die SAPD gelukgewens het met hul optrede op dié dag en in die openbaar hul optrede onderskryf het,” het sy bygevoeg. “In plaas daarvan dat sy aanspreeklikheid aanvaar en uittree, was Phiyega se reaksie op die slagting minagting van die ondersoekproses en minagting van die verlies van lewe. “Die feit is dat Phiyega en ander besluite op dié noodlottige dag geneem het wat hulle geweet het tot bloedvergieting sal lei. Hulle het versuim om die operasie te stop toe die skietery begin het, myners sonder mediese sorg laat sterf, die polisie gelukgewens met hul taktiek, en uit hul pad gegaan om die Farlam-kommissie te mislei.” Volgens Barnard sal die DA ŉ beroep op Zuma doen dat Phiyega afgedank moet word op grond van haar optrede tydens die Marikana-sage en haar “betreurenswaardige prestasie” as nasionale polisiekommissaris. “Ons sal weer die klem daarop lê dat ŉ professionele polisiebeampte in die pos aangestel moet word wat meer geskik sal wees om die polisie te demilitariseer en nie ŉ herwinde politikus of lojale kader nie.” Barnard het gesê die president moet ŉ bekwame polisiediens en leierskap aan die mense bied. “Een wat hulle kan vertrou en kan waardeer.” Lees alle vorige berigte oor Riah Phiyega op Maroela Media.